EVROPSKA KOMISIJA Bruselj, 23.2.2016 COM(2016) 83 final POROČILO KOMISIJE EVROPSKEMU PARLAMENTU IN SVETU o izvajanju člena 45 Uredbe (EU) št.1306/2013 Evropskega parlamenta in Sveta o ukrepih za informiranje v zvezi s skupno kmetijsko politiko {SWD(2016) 37 final}



I.Uvod To poročilo zadeva izvajanje ukrepov za informiranje v zvezi s skupno kmetijsko politiko (SKP) za leti 2013 in 2014. Do 1. januarja 2014 je bila pravna podlaga Uredba Sveta (ES) št. 814/2000 z dne 17. aprila 2000 o ukrepih za informiranje v zvezi s skupno kmetijsko politiko. Pravna podlaga se je spremenila z začetkom veljavnosti Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008. Člen 45 Uredbe (EU) št. 1306/2013 zdaj vključuje sklic na ukrepe za informiranje v zvezi s SKP, ki jih je prej zajemala Uredba (ES) št. 814/2000. Cilji ukrepov za informiranje, kakor so opredeljeni v Uredbi (ES) št. 814/2000, so bili: -pomoč pri razlagi SKP ter njeni izvedbi in razvoju; -promocija evropskega modela kmetijstva in pomoč ljudem pri njegovem razumevanju; -zagotavljanje informacij kmetom in drugim, ki živijo na podeželju; -dviganje ozaveščenosti javnosti o bistvenih vsebinah in ciljih SKP. Prvi pododstavek člena 45(1) Uredbe (EU) št. 1306/2013 določa, da je financirano zagotavljanje informacij „namenjeno zlasti temu, da pomaga razložiti, izvajati in razvijati SKP ter da osvešča javnost o vsebini in ciljih te politike, z informacijskimi kampanjami ponovno vzpostavlja zaupanje potrošnikov po krizah, obvešča kmete in druge osebe, ki so aktivne na podeželju, ter spodbuja evropski model kmetijstva in ga približa državljanom“. Zadnji pododstavek člena 45(2) določa, da ti ukrepi „prispevajo tudi k obveščanju institucij o političnih prednostnih nalogah Unije, kolikor so te prednostne naloge povezane s splošnimi cilji te uredbe“. Ukrepi za informiranje so razvrščeni v dve glavni kategoriji: -ukrepi, ki jih predložijo organizacije tretjih oseb za sofinanciranje iz Evropskega kmetijskega jamstvenega sklada – EKJS (nepovratna sredstva); -ukrepi na pobudo Komisije, ki so v celoti financirani iz Evropskega kmetijskega jamstvenega sklada – EKJS (neposredni ukrepi/javno naročanje). V skladu s členom 45(5) Uredbe (EU) št. 1306/2013 in členom 8 Uredbe (ES) št. 814/2000 je treba poročilo o izvajanju ukrepov za informiranje v skladu z Uredbo predložiti Evropskemu parlamentu in Svetu vsaki dve leti. To je šesto tako poročilo. Ukrepi za informiranje, ki so bili izvedeni med poročevalnim obdobjem, so poleg tega temeljili na „Strategiji zunanjega komuniciranja za SKP 2010–2015“ Generalnega direktorata za kmetijstvo in razvoj podeželja (GD AGRI), ki je bila dogovorjena leta 2010, in so se izvajali na podlagi letnih akcijskih načrtov, v katerih so bili določeni ukrepi za informiranje, ki jih je treba razviti med letom. II.PRORAČUNSKA SREDSTVA Proračunska sredstva, dana na voljo za ukrepe za informiranje pod proračunsko vrstico 05 08 06, ki so bila prvotno predvidena v sklepu o financiranju, so leta 2013 znašala 8 milijonov EUR, leta 2014 pa 11 milijonov EUR (vključno s prispevkom GD AGRI za kampanjo Komisije o korporativnem komuniciranju „EU dela za vas“). Začasna razdelitev med javnim naročanjem (ukrepi, sprejeti na pobudo Komisije) in nepovratnimi sredstvi (sofinanciranimi ukrepi) je bila naslednja: leto 2013: javno naročanje (5,5 milijona EUR) (68,25 %) – nepovratna sredstva (2,5 milijona EUR) (31,25 %);

leto 2014: javno naročanje (5 milijonov EUR) 45,6 % – nepovratna sredstva (3 milijoni EUR) 27,3 % – sodelegirano GD za komuniciranje (GD COMM) za kampanjo o korporativnem komuniciranju (3 milijoni EUR) 27,3 %. Izvajanje ukrepov v letu 2013 je bilo 99-odstotno glede obveznosti in 88-odstotno glede plačil. Izvajanje ukrepov v letu 2014 je bilo 98-odstotno glede obveznosti. Podatki za plačila glede ukrepov v letu 2014 v času priprave tega poročila še niso bili dokončani, saj je bilo mogoče plačila opraviti do 31. decembra 2015. III.RAZČLENITEV FINANCIRANIH UKREPOV

1.Nepovratna sredstva (sofinancirani ukrepi za informiranje, sprejeti na pobudo organizacij tretjih oseb) V Uredbi (EU) št. 1306/2013 sta predvideni dve vrsti ukrepov, ki se bodo financirali z nepovratnimi sredstvi, tj. posebni ukrepi za informiranje in letni delovni programi. Posebni ukrepi za informiranje so časovno in prostorsko omejeni informativni dogodki, ki se izvajajo na podlagi enotnega proračuna. Letni delovni program je sklop od dveh do petih posebnih ukrepov za informiranje. Za leti 2013 in 2014 je bilo odločeno (kot v predhodnih letih), da se za sofinanciranje zaradi poenostavitve sheme nepovratnih sredstev in zagotovitve usklajenosti različnih komunikacijskih ukrepov ohranijo le posebni ukrepi za informiranje. Razpisa za zbiranje predlogov za sofinancirane ukrepe v letih 2013 in 2014 sta bila namenjena širši javnosti, posebna pozornost pa je bila namenjena mladim na mestnih območjih in podeželskim akterjem, v zvezi s katerimi so bili ukrepi usmerjeni v bolj specifična vprašanja, zlasti glede izvajanja novih ukrepov, uvedenih z reformo SKP, kot so zelena komponenta in obvezni ukrepi za mlade kmete. Najvišja stopnja financiranja za navedene ukrepe je 50 % upravičenih stroškov. Vendar člen 2 Uredbe Sveta (ES) št. 814/2000 določa, da se lahko stopnja poviša do 75 % v izjemnih primerih, kot je določeno v izvedbeni uredbi in opredeljeno v razpisu za zbiranje predlogov. V skladu z razpisom za zbiranje predlogov za leto 2013 je bilo polovično sofinanciranih 14 posebnih ukrepov za informiranje. Znesek nepovratnih sredstev, ki se je zahteval od Komisije, je bil med 100 500,00 EUR in 341 659,00 EUR. V skladu z razpisom za zbiranje predlogov za leto 2014 je bilo sofinanciranih 13 posebnih ukrepov za informiranje; ti so vključevali tri ukrepe, ki so bili sofinancirani po 75-odstotni stopnji, saj so izpolnjevali pogoje, ki so bili v razpisu za zbiranje predlogov določeni za predloge za ukrepe za informiranje izjemnega pomena. Za leto 2014 je to pomenilo, da je bil ukrep izveden v vsaj treh državah članicah EU, da ga je predlagala uveljavljena mreža na evropski ravni ali da je vključeval cilj vzpostavitve in/ali razvoja take evropske mreže ter da je vključeval načrt razširjanja informacij, s katerim je bilo mogoče doseči vsaj 5 % ciljne javnosti ukrepa (širše javnosti in/ali podeželskih akterjev) v vsaki državi članici. Znesek nepovratnih sredstev, ki se je zahteval od Komisije, je bil med 133 397,00 EUR in 374 119,00 EUR. Tako je bilo v poročevalnem obdobju 2013–2014 sofinanciranih skupaj 27 ukrepov za informiranje. Nepovratna sredstva so bila dodeljena predvsem za informacijske kampanje, avdiovizualne produkcije, konference, seminarje, projekte za obveščanje osnovnošolcev o SKP ter orodja in delavnice za deležnike. Preglednica 1 kaže vrste upravičencev do nepovratnih sredstev. Preglednica 1 Tako kot v preteklosti so socialno-strokovne organizacije, dejavne na področju kmetijstva in razvoja podeželja na nacionalni ravni (pogosto tudi članice organov na ravni EU), predstavljale velik delež upravičencev. Ker pa sta bila razpisa za zbiranje predlogov za leti 2013 in 2014 bolj usmerjena v avdiovizualne projekte, so tri medijske organizacije – zlasti iz avdiovizualnega sektorja – izpolnile pogoje za nepovratna sredstva za mednarodne ukrepe. Delovni dokument služb Komisije, priložen temu poročilu, vsebuje več podrobnih informacij o nepovratnih sredstvih, dodeljenih v poročevalnem obdobju. Vloge so bile ocenjene na podlagi strogih meril za upravičenost, izključitev, izbor in dodelitev iz razpisa za zbiranje predlogov. To je bilo v skladu s finančno uredbo ter je izražalo cilj Komisije v zvezi z zagotavljanjem enakega obravnavanja in poštene konkurence med prosilci. Preglednica 2 kaže število uspešnih vlog na državo članico. V poročevalnem obdobju je bilo pet od skupaj 27 uspešnih vlog za nepovratna sredstva prejetih iz novih držav članic. Poleg tega se je nadaljevalo precejšnje zanimanje južnih držav članic EU. Pet uspešnih vlog so predložile organizacije na ravni EU.

Preglednica 2 Uspešne vloge na državo članico (vključno z organizacijami na ravni EU) Poudariti je treba, da je tako kot v preteklosti znatno število sofinanciranih ukrepov za informiranje doseglo širšo javnost in ne le neposredne udeležence, kar je bilo mogoče zaradi multiplikacijskega učinka specializiranih tiskanih in avdiovizualnih medijev ter večje uporabe spleta in družabnih omrežij kot orodij razširjanja. 2.Neposredni ukrepi/javno naročanje (ukrepi za informiranje, sprejeti na pobudo Komisije) Kot v preteklih letih je bilo tudi v poročevalnem obdobju veliko ukrepov za informiranje izvedenih na pobudo Komisije. V glavnem so bili izvedeni z zunanjo tehnično pomočjo. Za te ukrepe je bilo v obdobju 2013–2014 dodeljenih 66 % proračunskih sredstev. V okviru teh proračunskih sredstev so bili izvedeni ukrepi za informiranje o dejavnostih mrežnega povezovanja z novinarji (mrežno povezovanje z mediji) in deležniki (mrežno povezovanje z deležniki). Ti ukrepi so sledili cilju ustvarjanja nadaljnjih sinergij med različnimi komunikatorji v sektorju in multipliciranja učinka ukrepov za informiranje, ki jih je izvedel GD AGRI, zlasti glede reformirane SKP. GD AGRI je v poročevalnem obdobju svoje neposredne ukrepe za informiranje dejansko usmeril v širšo javnost, tako da je začel in izvedel kampanjo komuniciranja o spremenjeni SKP pod geslom „Evropska skupna kmetijska politika: Skrbimo za svoje korenine“. Drugi ukrepi za informiranje v letih 2013 in 2014 so zadevali redne dejavnosti horizontalnega komuniciranja, kot so organizacija informativnih sestankov v zvezi s SKP, predstavitve za skupine obiskovalcev in organizacija udeležbe Evropske komisije na svetovni razstavi EXPO v Milanu, ki je potekala od maja do oktobra 2015. GD AGRI je leta 2014 sodeloval tudi v pilotni kampanji korporativnega komuniciranja, ki jo je vodil GD za komuniciranje, da bi učinkovito opozoril na vlogo in prispevek kmetijstva v vsakdanjem življenju ljudi ter pomen SKP za državljane EU, vključno z rastjo in delovnimi mesti. Kampanja se je začela leta 2014 („EU dela za vas“) in nadaljevala do sredine leta 2015. Prek glavnih medijev je jasno in živahno pokazala, kakšna je dodana vrednost EU, s čimer je neposredno dosegla državljane. Kampanja je del splošnega prizadevanja, da bi predstavili jasnejše sporočilo o tem, kako EU prek svojih programov in politik pomaga doseči gospodarsko rast in ustvarjati delovna mesta. Delovni dokument služb Komisije vsebuje več podrobnosti o teh ukrepih za informiranje, vključno z zadevnimi stroški. (a) Mrežno povezovanje z mediji v letih 2013 in 2014

Leta 2011 je bila za evropske novinarje, ki jih zanimata kmetijstvo in razvoj podeželja, vzpostavljena mreža Ag-Press.eu network, od takrat pa se uporablja tudi e-platforma Ag-Press, pripravlja tedensko glasilo in organizirajo redni dogodki, da se mreža ohranja in vzdržuje. Dogodki so vključevali novinarske ekskurzije na teme, povezane s SKP v različnih državah članicah, študijske ekskurzije v Bruselj, vključno z obiski služb za odnose z javnostmi v Evropskem parlamentu, Svetu in Komisiji, ter poldnevne obiske kmetij, organiziran pa je bil tudi „letni dogodek mreže Ag-Press“, ki se ga je udeležil komisar za kmetijstvo in razvoj podeželja. Ta orodja so pomagala ohraniti in okrepiti mrežo, ki je imela v tem obdobju približno 900 dejavnih članov. Leta 2013 je bilo izvedenih sedem novinarskih ekskurzij in tri študijske ekskurzije, leta 2014 pa je bilo organiziranih šest novinarskih ekskurzij in tri študijske ekskurzije. To je bilo posebej koristno pri spodbujanju razumevanja reforme SKP v letu 2013 in uresničevanju možnosti, ki jih imajo na voljo države članice. Vsak od sodelujočih novinarjev nato v povprečju objavi največ tri članke, dejanska številka pa je še večja, če se štejejo spletne objave, objave tiskanih publikacij na družbenih medijih in objave na radiu ali televiziji. Z zunanjim ocenjevanjem, opravljenim leta 2014, je bilo ugotovljeno, da je iz gradiva, ki ga je zbral GD AGRI, mogoče sklepati, da se na primer s sodelovanjem enega novinarja s področja kmetijstva na terenski ekskurziji GD AGRI doseže vsaj 10 000 bralcev. Poleg tega je bilo ugotovljeno, da so tudi novinarji, ki so se udeležili dogodka, postali pogosti uporabniki spletnih orodij in orodij na družbenih medijih, ki jih je pripravil GD AGRI. Cilji tega dolgoročnega projekta so spodbujati novinarje, da obravnavajo kmetijska vprašanja, povečati pokritost na ravni EU in v zvezi s SKP v nacionalnih tiskanih medijih za kmetijstvo ter izboljšati znanje novinarjev o kmetijstvu in SKP na ekskurzijah, kjer dobijo informacije od GD AGRI, kmetov in drugih novinarjev. Platforma Ag-Press je imela ob koncu leta 2014 približno 1 000 registriranih članov. Poleg tega je GD AGRI z leti uspešno razvijal orodja na družbenih medijih. Novembra 2014 je začel delovati korporativni račun na Twitterju, ki je dopolnil že obstoječo stran na Facebooku in nadomestil predhodni račun na Twitterju (z imenom DG AGRI Spokesman). (b) Mrežno povezovanje z deležniki v letih 2013 in 2014 Podobno kot mrežno povezovanje z mediji je treba tudi dejavnosti mrežnega povezovanja z deležniki obravnavati kot dolgoročno naložbo, katere splošni cilj je povečati število pobud za komuniciranje v zvezi s SKP. GD AGRI je med poročevalnim obdobjem pripravil in nadalje razvil spletišče „komunikacijska mreža SKP“, da bi bila deležnikom, ki so dejavni na področju komuniciranja o kmetijstvu, hrani in razvoju podeželja, zagotovljena orodja, s katerimi bi lahko predstavili pobude za komuniciranje in si izmenjali najboljše prakse. Ključno orodje mrežnega povezovanja pri teh dejavnostih je bila organizacija komunikacijskega natečaja SKP. Drugi ukrepi so vključevali organizacijo dogodkov ciljno usmerjenega mrežnega povezovanja in „letnega komunikacijskega dogodka SKP“, da bi se srečali predstavniki deležnikov in s tem spodbudila izmenjava dobrih praks. Notranja ocenjevalna poročila so zabeležila zelo pozitivne povratne informacije deležnikov v zvezi s temi pobudami. Na komunikacijski natečaj SKP je iz vseh držav članic EU leta 2013 prispelo 118 vlog, leta 2014 pa 148. V mesecih pred letnim dogodkom za mrežno povezovanje na področju komunikacij leta 2014 je spletišče komunikacijske mreže SKP obiskalo več kot 20 000 deležnikov. Organizacija konferenc je v smislu komunikacijskih dejavnosti z deležniki zagotovila pomemben forum za dialog in posvetovanje z deležniki o posebnih vidikih SKP. To je vključevalo konferenci o družinskih kmetijah in mlečnem sektorju v EU leta 2013. Leta 2014 je bila prvič organizirana konferenca o možnostih za kmetijske trge EU; predvideno je, da bo to postal vsakoletni dogodek, namenjen širši izmenjavi mnenj med deležniki o tržnih obetih, vključno s političnim okvirom in negotovostmi, povezanimi s tržnim razvojem. (c) Dejavnosti za širšo javnost v letih 2013 in 2014 V ospredju komunikacijskih dejavnosti v letih 2013 in 2014 je bilo izvajanje komunikacijske kampanje „Evropska skupna kmetijska politika: Skrbimo za svoje korenine“. Začetek te kampanje je bil neposredno povezan z dogovorom o reformi SKP leta 2013. Usmerjenost te kampanje je odražala ugotovitve številnih raziskav Eurobarometra na področju kmetijstva in SKP v zadnjih letih: vodilna načela in cilje SKP podpira večina ljudi, vendar jih veliko ni seznanjenih s samo politiko. Zato je bil namen kampanje povečati ozaveščenost o SKP ter pokazati, da obravnava vprašanja državljanov. Kampanja je širšo javnost, zlasti mlajše prebivalce mest, ozaveščala o pomenu trajnostnega kmetovanja, ne samo zaradi oskrbe z zdravo hrano, temveč tudi zaradi okolja, podeželja in gospodarstva. Uporabljeni komunikacijski kanali so vključevali spletno promocijo in objave, promocijsko in avdiovizualno gradivo za spletišča, televizijo in kinematografe ter ciljno usmerjene dejavnosti na dogodkih, organiziranih za širšo javnost v različnih državah članicah. Zaradi zagotovitve čim večje stroškovne učinkovitosti je bila sprejeta odločitev o izvedbi kinematografske kampanje v državah EU-15 in televizijske kampanje v EU-13. Kinematografska kampanja je dosegla 10 300 385 ljudi, televizijska pa 24 296 390. Spletna kampanja je potekala v vseh državah članicah in zagotovila nadaljnjih 68 395 019 prikazov oglasov in 241 320 klikov. Kampanja je vključevala tudi načrtovanje in razvoj izobraževalnega svežnja za šolske otroke in skupka orodij, s katerimi kmetje posameznike lažje spodbudijo k obisku svoje kmetije (odprte kmetije). Oba ukrepa za informiranje sta še vedno v razvoju. GD AGRI je v okviru komunikacijskih dejavnosti, povezanih z reformirano SKP, organiziral tudi operacijo „zelena ekipa“, v kateri so sodelovali visoki uradniki GD AGRI, ki so deležnikom in novinarjem v državah članicah zagotavljali tehnične informacije o različnih vidikih reforme. Ko je bil junija 2013 dosežen politični dogovor, so uradniki „zelene ekipe“ iz GD AGRI obiskali devet držav članic. Drugi val obiskov se je začel novembra 2013, da bi zajeli še preostalih 18 držav članic. Šest ambasadorjev zelene ekipe (vodij skupin) in 14 svetovalcev je od novembra 2013 do aprila 2014 odpotovalo v osem držav članic, da bi novo reformirano SKP podrobneje predstavili in pojasnili deležnikom, vključno s kmeti, javnimi organi in drugimi organi. Ambasadorji zelene ekipe so pomagali prenašati sporočila o novi reformirani SKP, pri čemer je bil upoštevan tudi nacionalni okvir. GD AGRI je v letu 2014 okrepil tudi sodelovanje z drugimi službami Komisije, na primer, tesno je sodeloval z Generalnim direktoratom za zdravje in varnost hrane (GD SANTE) pri organizaciji skupnega razstavnega prostora na velikih kmetijskih sejmih, kot so „Grüne Woche“ v Berlinu, „Salon de l‘Agriculture“ v Parizu in „Salone del Gusto“ v Torinu. To sodelovanje je pomagalo širši javnosti predstaviti bolj skladno podobo Evropske komisije pod tematskim geslom „od vil do vilic“. Prispevalo je k večji učinkovitosti pri uporabi človeških in finančnih virov, uporabljenih za zastopanje Komisije na teh pomembnih sejmih. (d) Dejavnosti horizontalnega komuniciranja Publikacije V poročevalnem obdobju se je v publikacijah še naprej odražal zakonodajni program. To je vključevalo besedila v zvezi z mrežo za zbiranje računovodskih podatkov s kmetijskih gospodarstev (FADN), gozdarsko politiko, mladimi kmeti, okvirom spremljanja in vrednotenja SKP itd. Te publikacije so se v širokem obsegu razdeljevale prek predstavništev Evropske komisije v državah članicah, evropskih dokumentacijskih centrov ter na nekaterih sejmih in drugih javnih dogodkih, kjer je bil navzoč GD AGRI. Spletišče in avdiovizualno gradivo